Beton általában:
A beton általában megfelelő szemcseméretű kavicsokból, homokból, cementből és vízből készül. Ezeket meghatározott arányban összekeverik így egy nagyon sűrűn folyó, képlékeny massza jön létre, amelyet például formába lehet önteni. A beton szilárdulásához csak némi nedvesség és idő kell. A végleges szilárdságát 28 nap múlva éri el.
Ékszerek csiszolt betonból:
Én szintén a fenti összetevőket használom a beton ékszerek készítéséhez egy kis különbséggel: a szürke helyett fehér cementet használok és akril kötőanyagot is keverek a masszába. Így javítom az ékszerbe kerülő, mini betondarab szilárdságát. A sűrű folyó masszát az ékszer erre a célra kialakított mélyedésébe öntöm, púposan. Ha színes ékszerek készülnek akkor öntés előtt a megfelelő színű pigmenteket, ásványi anyagokat őrleményeket keverem még a masszához.
Öntés után kb. 10-12 nappal később lehet a púpot lecsiszolni, ez az a pillanat amikor az ékszer végleges felülete előbukkan. Megjelenik az az apró homokszemekből, kavicsokból álló mintázat amely annak az adott ékszernek lesz az egyedi jellemzője. A csiszolással a beton belső szerkezete kerül napvilágra. Az anyag alkotóelemeinek (homok és kavicsszemeknek) a véletlenszerű elrendeződése adja az ékszer különleges hangulatát.